ལྷ་ལུང་གི་དབང་ཕྱུག་ནི་རབ་ཏུ་བྱུང་ནས་ལྕིལ་བུའི་གདན་ས་མཛད།སྲས་ཆུང་བ་ལྷ་ངམ་ཤོད་པ་ནི་འབྲི་ཁུང་གཅུང་རིན་པོ་ཆེ་ལས་ལྷ་བཙུན་མཛད།སྲས་ཆེ་བ་ཇོ་འབག་གིས་རྒྱལ་ས་བཟུང༌།སྲས་ཤཱཀྱ་མགོན་དང༌།ལྷ་འགྲོ་མགོན།ལྡེའུ་བོ།ལྡེའུ་ཆུང༌།ཇོ་རྒྱལ་བཅས་ལྔ་བྱུང༌།དེ་ལས་སྲས་དང་པོ་ཤཱཀྱ་མགོན་གྱིས་ཕོ་བྲང་གནས་ཆུང་བཏབ།ས་སྐྱ་པཎྜི་ཏའི་སྦྱིན་བདག་བྱས།དེ་ལ་སྲས་ཤཱཀྱ་བཀྲ་ཤིས་འཁྲུངས།དེས་ཕོ་བྲང་རྙིང་མ་བཏབ།སྲས་ལྕིལ་བུའི་ལྷ་བྲག་ཁ་བ་དང༌།གྲགས་པ་རིན་ཆེན་གཉིས་འཁྲུངས།དེ་ལས་ཆུང་བ་གྲགས་པ་རིན་ཆེན་གྱིས་རྒྱལ་བ་ཐོག་རྡུགས་པའི་ཉེ་གནས་མཛད།ཕྱིས་བླ་མ་འཕགས་པའི་ཉེ་གནས་མཛད།